《形影神诗三首 其一 形赠影》
明代·释函是

天地岂不仁，万物为刍狗。斯人岂不仁，大患随其后。

我本奉周岂，尔复劳相守。父母未生时，太虚谁为偶。

忽然成百骸，我有尔亦有。动静虽不离，泯灭岂当久。

曾念世间人，名利空狂走。纵使长逸媮，毕竟将安取。

羡尔能无心，我亦恒抖擞。归尽宁异今，且共乐南亩。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。